**Humphrey** (født ca. 1988, død mars 2006) var en katt som fra oktober 1989 til 13. november 1997 tjenestegjorde som Chief Mouser to the Cabinet Office ved Downing Street 10, som er den offisielle boligen til Storbritannias statsminister.

Humphrey ankom Downing Street som en et år gammel hjemløs katt og tjenestegjorde siden under Margaret Thatcher, John Major og Tony Blair, men ble pensjonert få måneder etter at familien Blair flyttet inn i Downing Street. Han etterfulgte Wilberforce.

Den britiske pressen omtalte Humphrey som en faktisk ansatt ved statsministerboligen. I et brev til ukebladet *Illustrated London News Group* i juli 1996 avslo statsministerens pressesekretær bladets anmodning om et intervju med Humphrey med henvisning til at Humphrey som offentlig ansatt ikke har anledning til å drøfte tjenstlige anliggender.

Tiltredelse
-----------

Humphrey var en hjemløs katt og ble funnet av en ansatt ved statsministerens kontor, og ble oppkalt etter Sir Humphrey Appleby, en erketypisk medarbeider i fjernsynsseriene *Javel, herr statsråd* og *Javel, herr statsminister*. Etter at den forrige musejegeren Wilberforce døde i 1988 trengte statsministerboligen en erstatter og Humphrey ble innsatt i embetet.

De årlige utbetalingene til Humphrey har vært anslått til rundt 100 britiske pund per år, noe som ifølge talsmenn ved statsministerens kontor er sagt å være et langt bedre valg enn skadedyrfirmaet som statsministeren har hatt avtale med. Skadedyrbekjemperen fakturerte 4 000 pund per år, og er ikke observert å ha fanget en eneste mus Humphreys primæroppgaver har vært å fange mus og rotter i vrimmelen av bygninger i Downing Street. Mange av bygningene er i dårlig forfatning, noen så gamle som fra 1600-tallet, og sammen med den tilstøtende St. James's Park innbyr dette til et vedvarende skadedyrproblem. Ved fratredelsen fra jobben som musejeger hadde Humphrey steget i gradene til å bli *Chief Government Mouser*.

Humphreys problemer
-------------------

I november 1993 gikk det rundt et internt memorandum i statsministerens kontor, som orienterte de ansatte om at Humphrey led av en mindre nyrelidelse, og hadde blitt satt på diett. Memorandumet instruerte de ansatte om å avstå fra å gi Humphrey godbiter.

Den 7. juni 1994 ble Humphrey anklaget for å ha fanget og myrdet fire rødstrupeunger som lå i et rede utenfor daværende statsminister John Majors kontor. Imidlertid har denne anklagen blitt avvist av statsministeren, som uttalte:«Jeg er redd Humphrey har blitt utsatt for falske anklager».. I et brev i mars 1996 skriver statsministerens pressesekretær: «...dette er en ondsinnet anklage uten noe form for bevis. Dette skulle ha skjedd på et tidspunkt da Humphrey, en vennligsinnet katt, led av nyresykdom og sov mesteparten av dagen. Han kunne ikke ha fanget så mye som en stekt and i appelsinsaus, om den så ble servert for ham på en asjett.» Saken ble endelig oppklart først i 2006, da journalisten George Jones i avisen *The Daily Telegraph* innrømte at anklagen hans hadde vært et resultat av «journalistisk frihet», trykket uten støttende bevis. I september 1994 ble Humphrey funnet i St. James's Park, og ble påstått å ha skadet en and der tidligere samme år.

I juni 1995 forsvant Humphrey og den 25. september skrev statsministerens kontor en pressemelding som annonserte Humphreys antatte død. Oppmerksomheten rundt presseoppslagene som fulgte førte til at Humphrey ble gjenfunnet i Royal Army Medical College, hvor han hadde blitt tatt inn som en antatt hjemløs, og ble kalt PC, som var en forkortelse for «patrol cat» (patruljekatt).

Humphrey og familien Blair
--------------------------

Innen en uke etter at Tony Blair flyttet til Downing Street 10, etter valget i 1997, begynte britisk presse å rapportere om konflikter mellom Humphrey og statsministerens hustru, Cherie Booth. Avisoppslagene rapporterte at fru Blair var enten allergisk mot katter, eller at hun mente de var uhygieniske. Imidlertid uttalte en talsmann at Humphrey ikke skulle flytte ut, ettersom Downing Street 10 «er Humphreys hjem, og, i den grad det vedkommer familien Blair, vil forbli hans hjem». Et foto av Humphrey og fru Blair ble sluppet til pressen, uten at dette førte til at ryktene om an han ville bli presset ut stilnet. Senere har det blitt påstått at Humphrey ble bedøvet av pressesekretæren Alastair Campbell før billedet ble tatt Fotografiet ble brukt på forsiden av magasinet *Private Eye* hvor Humphrey skal ha sagt'I am going to hit the mouse running' (*jeg skal få fart på musa*).

I november 1997 skrev Jonathan Rees, som hadde hatt hovedansvaret for Humphrey, i et memorandum at katten skulle pensjoneres og flyttes til et «trygt hjemmemiljø hvor han kan få godt stell». Selv om nyreproblemene ble oppgitt som grunn for pensjoneringen, trodde imidlertid mange at fru Blair sto bak beslutningen.

Utspørringer i Parlamentet
--------------------------

Humphrey flyttet inn hos et eldre ektepar i utkanten av London den 13. november 1997. Meldingen om flyttingen ble ikke sluppet før dagen etter, på grunn av risikoen for kidnappingsforsøk. Opposisjonspartiet gikk raskt ut med at Humphrey hadde levd lykkelig i åtte år i statsministerboligen under en konservativ regjering, men flyttet ut før seks måneder var gått etter at Labour tok over.

Parlamentsmedlem Alan Clark satt spørsmålstegn ved måten Humphreys avgang var håndtert på, og forlangte bevis for at katten fremdeles var i live: «Humphrey er nå en savnet person. Med mindre jeg hører fra ham eller han viser seg offentlig, antar jeg han er blitt skutt.» Dette førte til rykter om at Humphrey hadde blitt avliver på fru Blairs ordre. Saken ble til slutt tatt opp i spørretimen i den britiske nasjonalforsamlingen.

Statsministerens kontor forklarte at veterinærråd lå til grunn for beslutningen om å flytte Humphrey fra statsministerboligen, og den 24. november 1997 ble en gruppe journalister tatt med til en hemmelig adresse i Sør-London og presentert for Humphrey, som fremdeles var i live. Bilder av katten som poserte ved dagens aviser ble publisert, og nyhetsoppslagene antydet at han hadde lagt på seg.

Pensjonisttilværelsen
---------------------

De neste par årene ble det hørt lite om Humphrey, noe som etter hvert førte til spekulasjoner om hans død. Avisen *The Daily Telegraph* gjorde en formell forespørsel etter dokumentene rundt ham i 2005, noe som førte til at mer informasjon om de siste årene i Downing Street så dagens lys. I mars 2005 skrev avisen i en artikkel: «Hvor Humphrey er nå - eller om han i det hele tatt fremdeles er blant oss - forblir et mysterium». Hans tilsynshaver i Downing Street hadde på det daværende tidspunkt ikke hørt fra ham på syv år. Den 22. juli 2005 trykket imidlertid avisen *The Independent* et artikkel som sa at «den 17 år gamle musejegeren er fremdeles i lykkelig live, og bor i Sør-London». Ytterligere detaljer kom ikke frem av artikkelen, som forøvrig var en del av en serie om kjendiskjæledyr.

I mars 2006 uttalte en talsmann for Tony Blair at «Humphrey beklageligvis døde en gang i forrige uke», hjemme hos medarbeideren som hadde hatt ansvaret for ham. .

Referanser
----------

1. 1 2  White, Michael (21. mars 2006). «Obituary: Humphrey, cat; born 1988, died 2006». *The Guardian*. Besøkt 3. september 2009.
2. ↑  Pierce, Andrew (28. juli 2009). «Downing Street cat Sybil dies». *The Daily Telegraph*. Besøkt 3. september 2009. «Humphrey, a long haired black and white cat, was the successor to Wilberforce who "took office" with Edward Heath in 1970.»
3. ↑  Korrespondanse- og dokumentsamling vedrørende Humphrey, National Archives, s. 25.
4. 1 2 3 4  Millward, David (14. mars 2005). «Humphrey... the Downing Street dossier». *The Daily Telegraph*. Besøkt 31. august 2009.
5. ↑  Duncan, Andrew (2006). *Secret London* (5 utg.). London: New Holland. s. 111. ISBN 978-1-84537-305-4.
6. ↑
7. ↑  «Accommodation Officer's note: Humphrey» (PDF) (pressemelding). Cabinet Office. 26. september 1995. s. 2626. Arkivert fra originalen (PDF) 16. mars 2009. Besøkt 20. februar 2009.
8. ↑  Korrespondanse- og dokumentsamling vedrørende Humphrey, National Archives, s. 17.
9. ↑  Jones, George (21. mars 2006). «Humphrey the cat: my part in his downfall». *The Daily Telegraph*. London.
10. ↑  Staff writer (19. september 1994). «Diary: Cat-napped». London: The Times.
11. ↑  «Humphrey the cat found alive and well» (PDF) (pressemelding). Cabinet Office. 26. september 1995. s. 3030. Arkivert fra originalen (PDF) 26. juli 2011. Besøkt 20. februar 2009. [*død lenke*]
12. ↑  Verkaik, Robert (9. desember 2006). «Status: Catnapped». *The Independent*. s. 18.  Bruk av `|besøksdato=` krever at `|url=` også er angitt. (hjelp)
13. ↑  Alleyne, Richard (21. mars 2006). «Humphrey: a cat's life». *The Daily Telegraph*. Besøkt 31. august 2009.
14. ↑  Kirby, Ian (25. april 1999). «Spin doc 'drugged' Humphrey at No10». *News of the World*. s. 15.
15. ↑  Staff writer (21. mars 2006). «Humphrey the cat». *The Sun*. s. 20. «Cherie Blair exiled the unfortunate moggie from his long-time Westminster home»  Bruk av `|besøksdato=` krever at `|url=` også er angitt. (hjelp)
16. ↑  Edge, Simon (29. desember 2006). «Gone but not forgotten». *Daily Express*. «...evicted on the orders of Cherie Blair»  Bruk av `|besøksdato=` krever at `|url=` også er angitt. (hjelp)
17. ↑   *Humphrey bids a feline farewell,*, BBC News Online, 15. november 1997,  .
18. ↑  Nigel Evans, quoted in «Humphrey bids a feline farewell». BBC News Online. 15. november 1997. Besøkt 31. august 2009.
19. ↑  Hartston, William (30. november 1997). «What the papers said». *The Independent*. Besøkt 3. september 2009.
20. ↑  Peev, Geri (15. mars 2005). «Cherie cleared of killing off mouser Humphrey». *The Scotsman*. The Scotsman Publications Limited. Besøkt 9. juli 2009.
21. ↑  «Downing Street cat Humphrey dies». BBC News. 20. mars 2006. Besøkt 9. juli 2009.
22. ↑   *Purr-fect ending fur Humphrey!,*, BBC News Online, 25. november 1997,  .
23. ↑   ) *No 10 lets the cat out of the Bag*], *The Daily Telegraph*, 25. november 1997, ]) [*død lenke*]
24. ↑   *Celebrity Companions: Love me, love my pet*, *The Independent*, 22. juli 2005, arkivert fra originalen on 2007-09-30, besøkt 2011-04-01
25. ↑   *Downing Street cat Humphrey dies*, BBC News, 20. mars 2006,

Eksterne lenker
---------------

* Purr-n-Fur UK: Humphrey, the Downing Street cat
* Cats in charge: Humphrey